Óbudai Egyetem – Wikipédia
(Könnyűipari Műszaki Főiskola szócikkből átirányítva)
Az Óbudai Egyetem (rövidítve: OE, latinul: Universitas Budensis) állami felsőoktatási intézmény Budapesten és Székesfehérvárott. Elődje a 2000-ben három főiskola (Bánki Donát Műszaki Főiskola, Kandó Kálmán Műszaki Főiskola, Könnyűipari Műszaki Főiskola) összevonásával létrejött Budapesti Műszaki Főiskola volt, mely intézmény nem jogutódja a Zsigmond király által alapított Óbudai Egyetemnek.[2] 2010 óta egyetem.
Universitas Budensis (
Korábbi nevei Budapesti Műszaki Főiskola
Oktatók száma 421 fő
Hallgatói létszám 12888 fő
Rektor Réger Mihály (2016. július 15. – )[1]
Cím 1034 Budapest,
é. sz. 47° 32′ 02″, k. h. 19° 02′ 06″47.533777777778, 19.034930555556Koordináták: é. sz. 47° 32′ 02″, k. h. 19° 02′ 06″47.533777777778, 19.034930555556
Universitas Budensis weboldala
A Wikimédia Commons tartalmaz Óbudai Egyetem
Universitas Budensis témájú médiaállományokat.
Az egyetem Bécsi úti campusa. Balról jobbra: V43-as mozdony, C épület (Kandó kar); A épület (központi épület, Rektori Hivatal és Neumann kar)
2.1 Bánki Donát Gépész és Biztonságtechnikai Mérnöki Kar (BGK)
2.2 Kandó Kálmán Villamosmérnöki Kar (KVK)
2.3 Neumann János Informatikai Kar (NIK)
2.4 Keleti Károly Gazdasági Kar (KGK)
2.5 Rejtő Sándor Könnyűipari és Környezetmérnöki Kar (RKK)
2.6 Alba Regia Műszaki Kar (AMK)
3 Diákélet
4 Az egyetemen (elődintézményeiben) végzett híres diákok
Budán az 1370-es évek végétől Nagy Lajos király nagyszabású palotaépítkezésekbe kezdett, amelyet Zsigmond még nagyobb léptékben kibővített, majd 1408-ban végleg Budára költöztette udvarát. Az ország központjában megalapította az első fővárosi egyetemet.[3] Az uralkodó kérésére IX. Bonifác pápa 1395. október 6-án kiadta az óbudai egyetem első alapítólevelét. A pápa teljes, négy fakultásból álló egyetem létesítésére adott engedélyt. Vezetője Órévi Lukács (budai prépost, majd csanádi püspök) lett. Az új egyetemen az összes - teológiai, kánonjogi, orvosi, valamint szabad művészetek - fakultáson megindult a tanítás. Szoros kapcsolatban állt az új intézmény a bécsi egyetemmel, "ars"-fakultásán bécsi magiszterek is tanítottak, viszont óbudai bakkalaureusokról is tudunk, akik a bécsi egyetemen adtak elő.
1402-ben Budán a városigazgatás demokratizálását célzó társadalmi mozgalom bontakozott ki. A fővárosi felkelésbe az egyetem vezetői is belekeveredhettek, s Zsigmond 1403-ban feltehetőleg bezáratta az egyetemet, amelyet hét év múlva indított újra. XXIII. János pápa[4] 1410. augusztus 1-jén írta alá bulláját az óbudai egyetem újraalapításáról. A négy klasszikus fakultású egyetem megkapta mindazon kiváltságokat, amelyeket a nagy európai egyetemek élveztek. A kor kiemelkedő jelentőségű eseményén, a nyugati egyházszakadást megszüntető (1414 és 1418 között ülésező) konstanzi zsinaton a rangos egyetemek képviselői is megjelentek, és - Ulrich Richental korabeli krónikája szerint - köztük az óbudai egyetem 7 tanárával képviseltette magát.
Bánki Donát Gépész és Biztonságtechnikai Mérnöki Kar (BGK)Szerkesztés
Az iskolát 1879-ben Budapesti Állami Közép-Ipartanodaként alapították meg. A kiegyezést követő ipari és gazdasági fellendülés igényelte a középszintű szakembergárda nevelését, művezetők képzését, és időszerűvé vált az iparosok továbbképzése. E kettős célt szolgálta a Trefort Ágoston vallás- és közoktatási miniszter által létesített Budapesti Állami Közép-Ipartanoda, mely 1898-tól Magyar Királyi Állami Felső-ipariskolaként működött. A Felsőipariskola, a Technológia – ahogy nemzetközileg is ismertté vált – a magas színvonalú elméleti és gyakorlati képzést végezte. A Hauszman Alajos által tervezett, a Pesti Napló Krónikása szerint „a magyar iparügy palotá”-jának nevezett épületben a korszak legkiválóbb tanárai adták át tudásukat a fiataloknak (közöttük is kiemelkedett Petrik Lajos, Jalsoviczky Géza, Edvi Illés Aladár, Faragó Ödön, Lencz Ödön, Arany Dániel személye). Az iskola első igazgatója Hegedűs Károly volt. A tanítványok közül világhírre tett szert Galamb József, a FORD T autómodell egyik tervezője. Az iskola az 1900-as párizsi világkiállításon „Grand Prix” díjat nyert, és az 1906-os Milánói világkiállítás megrendezésében és a kiállítási tárgyak elkészítésében is sikereket könyvelhetett el. A századforduló utáni években - talán éppen az elért eredmények hatására - rohamosan növekedett a jelentkezők és a felvételt nyert és a végzett tanulók száma. 1914 és 1916 között a háborús események miatt az intézet gépészeti műhelyei lövedékeket készítettek a hadsereg számára. Az 1929-es nagy gazdasági világválság az iskolára is nagymértékben kihatott. Óriási anyagi gondok között, adományok segítségével folyt az oktatás tovább. A lassan megindulni látszó fejlődést félbeszakította az újabb háború. A II. világháborút követő oktatási reformok eredményeképpen az iskola gépipari középiskolaként végzett oktató-nevelő tevékenységet. Az iskola az alapításának 75. évfordulóján az intézmény ünnepélyes keretek között vette fel a XX. század egyik legkiemelkedőbb hazai gépészmérnöke, a József Műegyetem nemzetközi hírű professzora, Bánki Donát nevét. Az 1969-es főiskolai rangot adományozó törvényerejű rendelet értelmében a főiskola feladata: a gépipari gyártás műszaki előkészítésének, a gyártási folyamatok tervezésének, az egyszerűbb gyártóeszközök tervezésének és gyártásának, a gyártó-szerelő üzemek és gépi berendezései üzemeltetésének irányítására alkalmas műszaki szakemberek képzése. Az intézmény 1991-től – a képzési profil szélesítésével – a nevét Bánki Donát Műszaki Főiskolává módosította, s a kor igényeihez igazodó szakok indításával, a tantervek folyamatos korszerűsítésével biztosítja, hogy a mérnökök széles szakmai tájékozottsággal, korszerű ismeretekkel rendelkezzenek. Az Országgyűlés a felsőoktatási intézményhálózat átalakításáról hozott 1999. évi LII. törvényének megfelelően a Bánki Donát Műszaki Főiskola, a Kandó Kálmán Műszaki Főiskola és a Könnyűipari Műszaki Főiskola integrációjával 2000. január 1-jével megalakult a Budapesti Műszaki Főiskola. A Bánki a Budapesti Műszaki Főiskola Gépészmérnöki Főiskolai Karaként hét éven keresztül képezte a tanulni vágyó fiatalokat. A feladatok és a képzési rendszer változását követve 2007. január 1-jével a kar neve Bánki Donát Gépész és Biztonságtechnikai Mérnöki Kar lett. A MAB 2009-ben akkreditálta a Budapesti Műszaki Főiskola Alkalmazott Informatikai Doktori Iskoláját, ezzel a főiskola teljesítette az egyetemmé válás utolsó feltételét is, így az Országgyűlés határozata alapján 2010. január 1-jétől Óbudai Egyetem néven dolgozik tovább.
Kandó Kálmán Villamosmérnöki Kar (KVK)Szerkesztés
A karon villamosmérnököket képeznek nappali, levelező és távoktatásos formában BSc alapképzésként magyar és angol nyelven, Budapesten és Székesfehérváron. Emellett a karon lehetőség nyílik további szakképzések elvégzésére is: médiatechnológus asszisztens és villamosmérnöki asszisztens. A leendő villamosmérnökök több szakirány közül választhatnak: a józsefvárosi telephelyen található Műszertechnikai és Automatizálás Intézet (MAI, a diákok szóhasználatában Műszer), Híradástechnikai Intézet (HTI, Hipi), Mikroelektronikai és Technológia Intézet (MTI, Alkatrész). Az Automatika Intézet (AUT) és Villamosenergetikai Intézet (VEI) Óbudán találhatók. Egy szakirányon belül több modul közül lehet választani.
Neumann János Informatikai Kar (NIK)Szerkesztés
A kar az európai felsőoktatási térben versenyképes, a hazai informatikai képzés kínálatában kiemelkedő színvonalú Mérnökinformatikus alapképzést (Budapest és Székesfehérvár) (BSc), mesterképzést (MSc) és doktori képzést (PhD) kíván nyújtani tehetséges hazai és külföldi hallgatóinak. Olyan képzést, mely folyamatosan közvetíti a tudomány és technika legújabb eredményeit, és egyúttal figyelembe veszi a piaci igényeket is. Felsőfokú szakképzés a műszaki informatikai mérnökasszisztens.
Keleti Károly Gazdasági Kar (KGK)Szerkesztés
A karon gazdálkodási és menedzsment, kereskedelem és marketing, műszaki menedzser (Budapest és Székesfehérvár) és 2018-tól gazdaságinformatikus képzés folyik, valamint felsőfokú szakképzésként tanulni lehet gazdálkodási menedzserasszisztens szakon. A gazdasági profilú főiskolai karok közül elsőként indított mesterképzést Magyarországon 2008 őszétől.
Rejtő Sándor Könnyűipari és Környezetmérnöki Kar (RKK)Szerkesztés
A kar 120 munkatársa közel 2000 nappali, levelező és távoktatásos hallgató oktatását látja el az ipari termék- és formatervező mérnöki, könnyűipari mérnöki és a környezetmérnöki szakokon.[forrás?] Felsőfokú szakképzés a könnyűipari mérnökasszisztens. A kar az egyetem óbudai telephelyén található.
Alba Regia Műszaki Kar (AMK)Szerkesztés
Ez a kar Székesfehérvárott működik. Két intézmény egyesülésével jött létre 2014-ben: az egyetem korábbi Alba Regia Egyetemi Központjából (AREK) és a Nyugat-magyarországi Egyetem Geoinformatikai Karából. Előbbi a Mérnöki Intézet nevet kapta a karon belül, utóbbi a Geoinformatikai Intézet nevet.
A Mérnöki Intézet mérnök informatikus, villamosmérnök, műszaki menedzser és mechatronikai mérnök szakos hallgatókat képez a NIK, KVK, KGK és BGK által elfogadott tantervek szerint. Ezen felül műszaki informatika mérnökasszisztens felsőfokú szakképzés és számítógép hálózati szakmérnök képzés is található Székesfehérváron.
A Geoinformatikai Intézet a földmérés, térképészet, geoinformatika területén képez alapképzésben (BSc) mérnököket (a jogelődöket is számítva) immár több mint fél évszázada.
A karon erőteljes a duális képzések jelenléte.
Nagy hagyománya van a Kandó Kálmán Villamosmérnöki Karon a tavaszonként megrendezett Kandós Ifjúsági Napok (KIN) Kupának, amelynek gyökerei a Kandó Kálmán Műszaki Főiskola idejére nyúlnak vissza. Az egyes intézetek diákok és tanárok együttes részvételével folyó versenye ez, ahol a győztes intézete hírnevét öregbítendő egy évig birtokolhatja a vándorkupát, egyúttal elnyeri a következő KIN Kupa rendezési jogát. A KIN Kukát az a csapat nyeri, melynek pontszáma a legközelebb van a győztes csapat pontszámának feléhez. A KIN Kuka nagy előnye az általános serlegeknél nagyobb űrmérete, a díjakat ugyanis borral töltve adják át. A KIN Kupa egyik fő nevezetessége a "Sárga Szöcske". A csapatok hangos ovációval fogadják, majd felszállnak rá és ugrásra sarkallják. Így mennek egy megállót, majd leszállva folytatódik a vetélkedő.[5] A régi 17-es villamos helyét a várhatóan 2015 végén elkészülő új Budai fonódó villamoshálózat veszi át a CAF Urbos 3 villamosokkal.
Az egyetem lapja a 9000 példányban megjelenő μszaki.
Az egyetemen (elődintézményeiben) végzett híres diákokSzerkesztés
Galamb József - a Ford T-modell megalkotója
Sebestyén Júlia - Európa bajnok műkorcsolyázó
Balogh Károly, Charles Balough néven a Hercules motorgyár elnöke, a Ford T-modell konstruktőre
AB épület - Óbudai telephely, B épület, a Nagyszombat utcában található (Árpád Gimnázium mellett).
BA épület ‐ Óbudai telephely, A épület, a Neumann János Informatikai Kar székhelye és a dékáni hivatal is itt található. A Bécsi úton helyezkedik el.
BC épület ‐ Óbudai telephely, C épület, a Kandó Kálmán Villamosmérnöki kar óbudai székhelye. A Bécsi úton helyezkedik el.
D épület ‐ Óbudai telephely, D épület, a Rejtő Sándor Könnyűipari- és környezetmérnöki kar székhelye. A Doberdó utcában található.
KC épület ‐ Óbudai telephely, KC épület. A Kiscelli utcában található.
N épület ‐ Józsefvárosi telephely, N épület, a Bánki Donát Gépészmérnöki kar székhelye. A Népszínház utcában található.
S épület - Székesfehérvári telephely.
TA épület - Józsefvárosi telephely, Főépület. A Tavaszmező utcában található.
TB épület - Józsefvárosi telephely, Tavaszmező u. B épület.
TC épület - Józsefvárosi telephely, Tavaszmező u. C épület ‐ Udvari téglaépület.
TG épület - Józsefvárosi telephely, G épület. A Keleti Károly Gazdasági kar székhelye. A Tavaszmező utcában található.
↑ Óbudai Egyetem - bmf.hu. (Hozzáférés: 2010. január 12.)
↑ Szögi László: A hatszáz éve alapított óbudai univerzitás. In: Évfordulóink a műszaki és természettudományokban 1995. Bp.: MTESZ, 1994. p. 56-57.; Szögi László: Az első univerzitás a magyar fővárosban. In: Óbuda évszázadai. Főszerk.: Kiss Csongor. Bp.: Better Kiadó, 2005. (3., megújított kiadás) p. 461-462.
↑ KIN Kupa 2011. Uni-Obuda.info, 2011. április 16. [2016. március 4-i dátummal az eredetiből archiválva]. (Hozzáférés: 2011. október 3.)
Az Óbudai Egyetem honlapja
http://www.bkk.hu/kotottpalyas/jarmubeszerzes/hirek/elkeszult-budapest-elso-caf-villamosa.php
Az Óbudai Egyetem promó videója
Az egyetem Székesfehérváron működő Alba Regia Egyetemi Központja
A lap eredeti címe: „https://hu.wikipedia.org/w/index.php?title=Óbudai_Egyetem&oldid=21593813#Rejtő_Sándor_Könnyűipari_és_Környezetmérnöki_Kar_(RKK)”
Utoljára szerkesztve 2019. augusztus 10., 10:53-kor